*De hát Melinda! Ó! Hát a haza!*

*Itten Melindám, ottan a hazám -*

*a pártütés kiáltoz, a szerelmem*

*tartóztat. -*

*(Bánk, Első szakasz)*

 *Két fátyolt szakasztok el,*

*hazámról és becsűletemről.*

*(Bánk, Első szakasz)*

A mű esszenciájának az első szakasz végén elhangzó Bánk-monológ két részletét tartjuk. Katona alkotását illetően a legtöbb vitát Bánk jelleme váltotta ki. Viselkedése számos értelmező szemében kétértelműnek, sőt érthetetlennek tűnt. Abban a legtöbben egyetértettek, hogy a kétféle „becsület" közt őrlődő, meghasonlott hős.

Az országjárásból hazatérő nagyúr vállára óriási teher nehezedik. Mind nádorként, mind férjként megoldandó feladat előtt áll. Kezdetben rejtély számára, miért Melinda a pártütők jelszava, ám akaratlanul is tanúja lesz Ottó kudarcot valló udvarlásának és a királynő viselkedésének. Az idegen uralkodónő rovásán már így is sok van, hiszen a bán meggyőződhetett az országban uralkodó nyomor és az udvari dőzsölés, pazarlás égbekiáltó ellentétéről. Ugyanakkor a király helyetteseként arra kell törekednie, hogy észérvekkel meggyőzze a szervezkedő pártütőket, elkerüljék a vérontást.

Az egyik oldalon a haza becsülete, a másikon a férj sértett büszkesége. Melyik nyom többet a latban? Itt indul a főhős vívódása. Ekkor hangzik el tőle az a szándék, hogy a hazájáról és becsületéről egyszerre akarja leszakítani a fátylat: *"Két fátyolt szakasztok el, hazámról és becsületemről".*

Azt nem tudjuk, mire készül konkrétan, csak azt, hogy a zendülést meg fogja fékezni, ugyanakkor férji becsületét is helyre kell állítania. dönteni nem tud, melyik az előbbre való ezért kell elszakítania a „tündéri” (jelentése: tűnékeny, semmibe eltűnő) láncokat, és pusztán akar megállni, azaz puszta lelke szerint cselekedni /ez Sőtér István véleménye is/.

A további szakaszokból kiderül, hogy egyik lánc elszakítása sem sikerült teljesen, de egy méltóságát mindvégig megőrző, talpig becsületes ember, egy igazi hazafi áll ellőttünk.